Kabinet moet SAL-planne laat vaar – DA(Argieffoto: ANA) Die DA sê die proses om geld te probeer vind vir die sogenaamde ydelheidsprojek wat die Suid-Afrikaanse Lugdiens (SAL) is, verloop nes hy verwag het. Alf Lees, ŉ DA-lid van die staande komitee oor openbare rekeninge (Skoor), sê dit lyk of pres. Cyril Ramaphosa die kant van die minister van openbare ondernemings, Pravin Gordhan, bo dié van die minister van finansies, Tito Mboweni, en die tesourie gekies het. “Die kabinet gaan oënskynlik vandeesweek formeel gevra word om in te stem tot begrotingsbesnoeiings benewens dié wat weens Covid-19 gemaak is, om R10,4 miljard beskikbaar te stel vir die volgende SAL-reddingsboei,” sê Lees. Volgens hom is dit verstommend dat enige oorweging gegee word om die begroting te besnoei, omdat dit onvermydelik ŉ uitwerking gaan hê op dienste soos gesondheid, onderwys en polisiëring. Dít terwyl Suid-Afrika hoed in die hand by die Internasionale Monetêre Fonds (IMF) moes gaan geld leen om die ekonomiese ineenstorting wat deur die “irrasionele Covid-19-inperking” veroorsaak is, te bowe te kom. Die IMF het die geld teen ŉ baie lae rentekoers aan Suid-Afrika geleen en Lees sê dit is allermins bedoel om gebruik te word om ŉ bankrot en wanbestuurde SAL uit sy geldelike verknorsing te red. “Die aankondiging deur SAL se sakereddingspraktisyns dat die regering, ook die nasionale tesourie, nog ŉ brief van bevestiging gestuur het van sy voorneme om die R10,4 miljard wat die sakereddingsplan benodig beskikbaar te stel, is duidelik misleidend. Daar was oënskynlik geen voorneme deur die nasionale tesourie of die minister om begrotings te besnoei of te herprioritiseer – soos die departemente van openbare ondernemings gesê het – om die soveelste SAL-reddingsboei te finansier nie.” Lees sê dit lyk of die rede waarom sakeredders Les Matuson en Siviwe Dongwana geweier het om die brief van die regering bekend te maak, is omdat dit nie stipuleer dat Mboweni en die tesourie ingestem het om geld vir die reddingsboei beskikbaar te stel nie. Lees het ook sy oproep herhaal dat die brief bekend gemaak moet word. “Die laaste kans om die waansin van nog ŉ reddingsboei deur die belastingsbetaler of IMF ten koste van belangrike dienste te stuit, is nou oënskynlik in die hande van die kabinet omdat pres. Ramaphosa weereens gewys het hy is te swak om die moeilike besluite te neem. “Ons doen ŉ beroep op die parlement om te weier om verdere begrotingsbesnoeiings te aanvaar en om Gordhan te beveel om die regte ding te doen deur SAL te laat gaan as daar geen ernstige beleggers is wat gereed is om in te gryp en die R10,4 miljard te verskaf wat nodig is om die redery te red nie.”